কানাই সিগারেটে টান দিয়ে ফের কোর্ট প্রসিডিংস ভাবা শুরু করলেন। নৃপেণ হয়তো এ-যাত্রায় পার পেয়ে যেত; কিন্তু তুতোভাইয়ের সাক্ষীটা ভাইটাল হয়ে গেল। ঘরের শত্রু বিভীষণ। এরকম যদিও ব্রিটিশদের জন্য খুবই পরিচিত ছল। অনুশীলন সমিতিকে ভাঙার জন্য এই ছকটি ব্রিটিশ পুলিশ ব্যবহার করত। একজন অফিসার এসে ভয় দেখাত, আরেকজন মাথায় হাত বুলাত। বাচ্চা ছেলে সব, বারীন ঘোষদের কথায় উজ্জীবিত হয়ে দেশকে স্বাধীন করবে বলে এসে পুলিশ-কেস খেয়ে বসে আছে। অত্যাচার হচ্ছে। ঘরের ভাত জুটছে না। খারাপ পুলিশ আর ভালো পুলিশের বৈপরীত্যে অসহ অবস্থা। এমন অবস্থায় ভালো পুলিশের কথা শুনে রাজসাক্ষী বনে যাওয়াটাই সহজ উপায়। কালাপানি পার হতে হবে না। ঘরের ছেলে ফের ঘরে ফিরে যাবে। স্রেফ যাওয়ার আগে সমিতির মাথা কারুর কীর্তিকলাপ বলে দিলেই হলো। এই কৌশলে আইরিশ বিপস্নব-প্রচেষ্টা ভেঙেছে ব্রিটিশরা, বাংলাতেও ভাইকে ভাইয়ের বিরুদ্ধে লেলিয়ে দিয়েছে। আর ঘরের লোকের বিরুদ্ধে – সাক্ষী সবসময়ই আইনের চোখে গুরুত্বের। অনুশীলন সমিতির এ এক করুণ ইতিহাস। তুতোভাইটিও, তার নাম মোহন বসু, এই পথেই পা দিয়েছে। গীতায় হাত রেখে যখন বলেছে যে, তার দাদা যখন চরবৃত্তির সঙ্গে যুক্ত তখনো নৃপেণ অস্বীকার করে গেছে। কানাইয়ের করুণা হলো নৃপেণের কথা ভেবে। ছেলেটি সত্যি নির্দোষ, নয়তো সে হয়তো সত্যিই বিপস্নবীদের সমাজের সশস্ত্র পথ থেকে নিরস্ত্র করতে চেয়েছে। ভুলে গেলে চলবে না, সে-সময়ে ব্রিটিশ সরকারের বিরোধিতা করা তো দেশদ্রোহই। তাই সশস্ত্র বিপস্নবের বিরোধিতাকেও কি খুব দোষ দেওয়া চলে? কানাইচরণ এই তাত্ত্বিক দ্বন্দ্বে আর প্রবেশ করতে চাইলেন না। তার কৌতূহল হলো মোহন বসুর জীবনে কত টাকা আর সামাজিক সুরক্ষা সে পেল ইংরাজের কাছে? যত বেশি টাকা হবে, ততই নৃপেণের সম্ভাব্য চরবৃত্তিতে যোগ থাকার সম্ভাবনা কম!